Predkladacia správa
k návrhu poslancov Národnej rady Slovenskej republiky Dušana Kovačiča a Ferdinanda Petráka na vydanie zákona, ktorým sa mení a dopĺňa zákon Slovenskej národnej rady č. 401/1990 Zb. o meste Košice v znení neskorších predpisov

	Podnet
Predseda Národnej rady Slovenskej republiky doručil podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku návrh zákona, ktorým sa mení a dopĺňa zákon Slovenskej národnej rady č. 401/1990 Zb. o meste Košice v znení neskorších predpisov vláde a požiadal ju o stanovisko k nemu. Vzhľadom na to, že upravovaná problematika patrí do pôsobnosti ministerstva vnútra, materiál na rokovanie vlády predkladá minister vnútra.

Stručný obsah
Cieľom návrhu poslancov Národnej rady Slovenskej republiky Dušana Kovačiča a Ferdinanda Petráka na vydanie zákona, ktorým sa mení a dopĺňa zákon Slovenskej národnej rady č. 401/1990 Zb. o meste Košice v znení neskorších predpisov je zosúladiť základné princípy samosprávy obsiahnuté v zákone Slovenskej národnej rady č. 401/1990 Zb. o meste Košice v znení neskorších predpisov so všeobecne platnými princípmi samosprávy upravené v zákone o obecnom zriadení.

Stanovisko
Programové vyhlásenie vlády Slovenskej republiky po voľbách do Národnej rady Slovenskej republiky v roku 1998 počítalo s tým, že v priebehu tohto volebného obdobia bude prijatá zákonná úprava týkajúca sa mesta Košice.
Vychádzajúc z tohto programového vyhlásenia vlády Slovenskej republiky pristúpilo sa k vypracovaniu návrhu nového zákona o meste Košice. Vzhľadom na protichodné názory predstaviteľov mesta ako celku a názory predstaviteľov mestských častí najmä na otázky usporiadania orgánov územnej samosprávy mesta, sa od tohto zámeru upustilo.
Hoci predložený návrh zákona má za cieľ upraviť platný zákon v nadväznosti na zmeny zákona o obecnom zriadení vykonanými ostatnou novelou č. 453/2001 Z. z., nejaví sa takéto riešenie vzhľadom na to, že novela by bola prijatá krátko pred voľbami do Národnej rady Slovenskej republiky, ako vhodné. Mohla by totiž sťažiť organizačnú prípravu volieb. S určitými odchýlkami od všeobecnej úpravy počíta aj samotný zákon o obecnom zriadení, ktorý ustanovuje, že samosprávu v obciach nad 200 000 obyvateľov môže upraviť osobitný zákon.
Z uvedených dôvodov Ministerstvo vnútra Slovenskej republiky nepokladá navrhovanú úpravu za nevyhnutnú a neodporúča návrh zákona prijať.